‘Ons bid vir genesing’ – kleuterskoolhoof ná fratsongelukDie glyplank by die Athlone Junior Academy-kleuterskool in Brakpan, waar Marno Muller deur die toutjies van sy baadjie gewurg is nadat dit bo-aan die gylplank vasgehaak het. (Foto: Verskaf) “Ons is verskriklik jammer dat hierdie verskriklike tragedie hierdie gesin getref het.” Só het Heilet Smith, hoof van die Athlone Junior Academy-kleuterskool in Brakpan, Dinsdag aan Maroela Media gesê nadat Marno Muller (5) Donderdag by dié skool op ŉ glyplank aan die toutjies van sy baadjie gewurg het. Hy word tans in die Netcare Garden City-hospitaal in Johannesburg behandel waar hy aan hart- en asemhalingsmasjiene gekoppel is. Marno is onder verdowing en het volgens dokters waarskynlik breinskade opgedoen. Smith was nie by die skool toe die voorval plaasgevind nie, maar het daarheen gejaag nadat ŉ onderwyser haar gebel het. Sy was een van drie mense wat Marno na die Life Dalview-hospitaal, sowat twee blokke van die kleuterskool, gehaas het. Marno se tannie, Nadia Minnie, het vroeër gesê dat haar susterskind nie ŉ polsslag of hartklop gehad het teen die tyd dat hy by die hospitaal aangekom het nie. Sy gesiggie was reeds blou. ’n Emosionele Smith verduidelik dat die kinders op die betrokke dag buite gespeel het toe die voorval plaasgevind het. Daar was dié dag 33 kinders by die skool en drie onderwyseresse aan diens. Marno Muller. (Foto: Verskaf) “Die maatjies het om 09:00 na buite gegaan waar hulle vrylik kon speel. Een van die onderwyseresse het buite toesig gehou. Daar is gerugte dat daar nie toesig was nie – dit is glad nie waar nie. “Marno was die enigste een wat in dié stadium op die glyplank gegly het. Die ander kinders het almal om hom gespeel. Die bobbeltjies van die toutjies aan Marno se baadjie het in die staal diamantgleuwe net bo die glyplank vasgehaak en sy baadjie het tot bo opgetrek.” Smith benadruk dat Marno in geen stadium “vertikaal gehang” het nie, maar dat hy steeds op die glyplank gelê het. Sy sê die juffrou wat buite toesig gehou het, het gesien Marno spartel, maar het aanvanklik gedink hy lê en speel. “Sy het gesien hoe sy beentjies en arms beweeg. Min het sy geweet hy stoei met homself om los te kom. As een van die ander kinders dalk ook wou gly, sou iemand miskien vinniger besef het iets is fout.” Een van die leerders het glo kort daarna vir die betrokke juffrou gaan sê “Marno slaap” en sy het dadelik gaan kyk wat aangaan. Dié juffrou het Marno losgemaak en met hom na binne gehardloop waar sy noodhulp toegepas het. Een van die ander onderwyseresse het die ambulans ontbied en Smith gebel. Sy was in dié stadium weg om aankope vir die kleuterskool te doen. Helga Muller by Marno in die hospitaal. (Foto: Verskaf) “Ek het alles net so gelos en teruggery.” Volgens Smith was hulle by die hospitaal nog voor die ambulans daar vertrek het. Sy beskryf die tragedie as ŉ groot fratsongeluk. Sy vertel hartseer dat mense haar sedertdien bel en vloek. “Ek voel verskriklik sleg, en ek was nie eers op die toneel op daardie oomblik nie.” Smith en die onderwyseres wat Marno gekry en noodhulp toegepas het, gaan nou berading ontvang. Smith sê sy is bewus van sprake dat Marno se ouers, Rudi en Helga, regstappe teen die skool oorweeg. Sy weet egter nie of ŉ saak wel al aanhangig gemaak is nie. “Ek is deur die polisie gekontak en het reeds al die beeldmateriaal aan hulle verskaf. Jy kan duidelik op die beeldmateriaal sien wat gebeur het en dat daar wel toesig was. Dit was regtig ŉ fratsongeluk. “Ons bid op ons knieë vir volkome genesing en dat ons weer vir Marno’tjie teen ons sal kan vasdruk.”